ออมสินดึงกองทุนหมู่บ้าน เป็นสาขารับฝาก ปล่อยกู้
โดย...กนกวรรณ บุญประเสริฐ
29 ต.ค. 2565

โดย...กนกวรรณ บุญประเสริฐ
ธนาคารออมสิน ปรับกลยุทธ์ใช้กองทุนหมู่บ้าน สถาบันการเงินชุมชน ทำแบงก์กิ้ง เอเจนท์ รับปล่อยกู้ ฝากเงิน ชำระค่าบริการแทนเปิดสาขาใหม่
ชาติชาย พยุหนาวีชัย ผู้อำนวยการธนาคารออมสิน เปิดเผยว่า ในปี 2560 ธนาคารปรับกลยุทธ์การขยายสาขาเพื่อเพิ่มช่องทางบริการทางการเงิน โดยจะให้กองทุนหมู่บ้านที่มีอยู่กว่า 5 หมื่นกองทุน และสถาบันการเงินชุมชนที่มีอยู่กว่า 3,000-4,000 แห่ง พัฒนาเป็นตัวแทนการให้บริการของธนาคาร หรือแบงก์กิ้ง เอเจนท์ (Banking Agent) ตั้งเป้าหมายปี 2560 จะเปิดบริการ 300-400 แห่ง จากปัจจุบันมีสถาบันการเงินและกองทุนหมู่บ้านที่เสนอขอเป็นตัวแทน หรือแบงก์กิ้ง เอเจนท์ ให้ธนาคารแล้ว 260 แห่ง
ทั้งนี้ แต่เดิมกองทุนหมู่บ้านที่มีศักยภาพ ได้ทำหน้าที่เหมือนเป็นแบงก์กิ้ง เอเจนท์ ให้ธนาคารอยู่แล้ว โดยทำหน้าที่ในการปล่อยกู้ให้สมาชิก แต่ในปีหน้จะเพิ่มการให้เป็นตัวแทนรับฝากเงิน และรับชำระค่าสินค้าและค่าบริการแทนธนาคาร โดยกองทุนหมู่บ้าน หรือสถาบันการเงินชุมชนจะได้ค่าตอบแทนเป็นค่าธรรมเนียมในการรับทำธุรกรรม เช่น ถ้าธนาคารคิดค่าบริการในการรับชำระน้ำค่าไฟ 10 บาท จะแบ่งให้กองทุนหมู่บ้าน 5 บาท
นโยบายนี้สอดรับกับแนวโน้มที่ธนาคารพาณิย์เริ่มทยอยปิดสาขาเพื่อลดต้นทุน โดยธนาคารออมสินจะพยายามผลักดันกองทุนหมู่บ้านและสถาบันการเงินชุมชนเข้ามาทำหน้าที่แบงก์กิ้ง เอเจนท์ ให้มากขึ้น ซึ่งในปี 2558 ธนาคารได้เปิดสาขาใหม่ 30 สาขา ปี 2559 เปิดสาขาใหม่ 20 สาขา และปี 2560 ตั้งเป้าเปิดสาขา 20 สาขา แต่จะเปลี่ยนรูปแบบไป ไม่จำเป็นต้องเป็นสาขาแบบเดิมๆ มีทั้งในรูปแบบแบงก์กิ้ง เอเจนท์ และยังหารือกับเครือข่ายอื่นๆ เช่น บริษัท ไปรษณีย์ฯ ที่จะร่วมมือเป็นตัวแทนในการให้บริการต่างๆ ของธนาคารออมสินด้วย
อย่างไรก็ดี ต้องยอมรับว่า บริการพร้อมเพย์เป็นบริการส่วนหนึ่งที่จะทำให้ประชาชนเข้าถึงบริการทางการเงินมากขึ้น แต่ประชาชนส่วนใหญ่ที่เป็นคนฐานราก แม้จะมีโทรศัพท์มือถือทุกคน แต่ยังไม่กล้าที่จะใช้บริการทางการเงินผ่านอิเล็กทรอนิกส์ ธนาคารจึงต้องออกบริการในรูปแบบต่างๆ เพื่อรองรับลูกค้าแต่ละกลุ่ม เช่น คนรากหญ้า ให้ใช้บริการผ่านกองทุนหมู่บ้าน หรือสถาบันการเงินชุมชนที่เป็นแบงก์กิ้ง เอเจนท์ เพราะจะมีคนคอยกดเลือกหรือทำธุรกรรมทางการเงินแทนพวกที่ยังไม่กล้าใช้บริการอิเล็กทรอนิกส์ ซึ่งสะดวก ไม่ต้องเสียเวลา เสียค่าใช้จ่ายในการเดินทางมาทำธุรกรรมถึงสาขา
ขณะที่กลุ่มเด็กนักเรียน เยาวชน ที่เริ่มจะมีไลฟ์สไตล์เปลี่ยนไป ไม่ชอบมาฝากเงินที่สาขา จะมีธนาคารโรงเรียนที่เปิดให้บริการรับฝากเงินเสมือนเข้ามาทำธุรกรรมกับธนาคาร หรือกลุ่มที่มีความรู้ กลุ่มที่เริ่มมองหน้าความมั่งคั่งทางการเงิน ธนาคารก็มีบริการโมบาย อินเตอร์เน็ตแบงก์กิ้ง หรือ มายโม สามารถเช็กยอดเงิน โอนเงิน รวมถึงซื้อสลากผ่านแอพพลิเคชั่นนี้ได้
“แบงก์กิ้ง เอเจนท์ จะมาช่วยให้ประชาชนชาวฐานรากเข้าถึงแหล่งเงินทุนมากขึ้น เนื่องจากประชาชนที่อยู่ตามชนบทจะทำธุรกรรมในแต่ละครั้งจะต้องเดินทางมายังตัวเมืองเพื่อมาสาขาของธนาคาร ซึ่งทำให้ต้องใช้ค่าใช้จ่ายในการเดินทางและเสียเวลา ส่วนการคัดเลือกสถาบันการเงินชุมชนและกองทุนหมู่บ้านที่จะเข้ามาเป็นตัวแทน ทางธนาคารจะดูแค่ความพร้อมในการรองรับเทคโนโลยีใหม่ได้ โดยแบงก์กิ้ง เอเจนท์ จะได้รับรายได้จากค่าธรรมเนียมเป็นการตอบแทน” ชาติชาย กล่าว
ชาติชาย กล่าวถึงหนี้ไม่ก่อให้เกิดรายได้ หรือเอ็นพีแอล ในเดือน พ.ย. 2559 ที่ผ่านมา อยู่ที่ 2.25% ลดลงจากเดือน มิ.ย. 2559 ที่เอ็นพีแอลอยู่ในระดับสูงสุดอยู่ที่ 2.4% เนื่องจากประชาชนฐานรากได้รับผลกระทบจากราคาพืชผลตกต่ำและเกิดภัยธรรมชาติ เช่น ฝนแล้ง ทั้งนี้คาดว่าสิ้นปีนี้เอ็นพีแอลจะอยู่ที่ 2.1% สะท้อนว่าธนาคารสามารถควบคุมการชำระหนี้ของลูกค้าได้ดี เศรษฐกิจดีขึ้น โดยศูนย์พยากรณ์เศรษฐกิจฐานรากของธนาคารออมสิน เชื่อว่าเศรษฐกิจฐานรากได้ผ่านจุดที่ต่ำที่สุดมาแล้วในปีนี้ และปีหน้าจะเป็นปีที่เศรษฐกิจเริ่มฟื้นตัว